
Capitolul 1. Sărbătoarea de Saint Jordi în Salou, Tarragona

	Întâlnirea de la restaurantul Grand Ettoile, din Nice s-a dovedit a fi, aşa cum era de aşteptat, o reuşită încă de la început. Punctuali, doctorul Phillip de St.Denis-Chamont şi soţia sa, Yvette, au ajuns la restaurant exact la ora şapte seara, fiind primiţi de şeful de sală şi conduşi la masa rezervată pentru ei. Mergând prin spaţiul larg dintre mese, au admirat decoraţiunile salonului şi aranjamentul meselor, mari, rotunde, cu scaune elegante. Restaurantul, printre puţinele vechi localuri care şi-au păstrat stilul clasic, a fost proiectat şi construit în anii ’30. Cu pereţii acoperiţi cu lambriuri din lemn de tek, maroniu, mesele şi scaunele de epocă, personalul amabil, îmbrăcat cu uniformele ce le purtau primii ospătari, chiar de la inaugurare, localul a rămas în topul preferinţelor lumii bune din Nice. Ambianţa era completată cu sunetul muzicii clasice, difuzat prin instalaţia performantă, de ultimă generaţie. Dar, înainte de toate, clienţii erau atraşi de meniul localului, unul dintre cele mai rafinate de pe Rivieră, meniu ales de renumiţi maeştri bucătari.

	Phillip de St.Denis-Chamont, era medic la Spitalul Universitar din Nice. Avea cam treizeci şi trei de ani şi era de statură potrivită, cu un corp de atlet, fortificat pe terenurile de sport. Cu tenul feţei închis, părul bogat, aproape negru, nas acvilin, afişa o ţinută distinsă, elegantă. Proaspăta sa soţie, Yvette, era ceva mai scundă decăt el, blondă spre şaten, cu părul lung tuns pînă la umeri. Avea cam treizeci de ani şi era violonistă la opera din Nice, după ce fusese câţiva ani asistentă la Facultatea de muzică. 

	La masă erau deja aşezaţi prietenii lor, familia Mark şi Beatrice de Bercy şi Paul şi Mireille de Montereau, sosiţi ceva mai devreme. 

	- Bună seara. Ne bucurăm că vă vedem, dragii noştri, i-a salutat Yvette, după care s-a aşezat pe scaunul ţinut de şeful de sală.

	- Bună seara. Aţi ajuns de mult? i-a întrebat Phillip. 

	- Nu, de două minute, a răspuns Mark. Am sosit împreună, venind direct din Toulouse.

	- Nu aţi comandat nimic?

	- Nu, v-am aşteptat, a spus Paul. Comandăm împreună. Vedem ce meniu deosebit a pregătit bucătarul Eugen pentru această seară. Doamnele vor hotărî, fiindcă seara le este dedicată lor.

	- Ai dreptate, Paul.

	Doamnele s-au privit, zâmbind fericite. Orice dovadă de dragoste şi apreciere, le bucura, ca pe oricare femeie. Era seara de paisprezece februarie, Saint Valentin, ziua îndrăgostiţilor, ziua iubirii, după cum a fost proclamată cu multă vreme în urmă. Phillip, ca şi cei doi prieteni, Mark şi Paul, nu agreau festivismul exagerat şi spiritul comercial al acestei frumoase sărbători. Dar, Phillip aprecia şi promova ideea de a avea o sărbătoare dedicată iubirii, dragostei dintre oamenii de toate vârstele. Tatăl său, Armand, i-a spus un adevăr de care nu s-a îndoit niciodată. „Dragostea începe la vârsta tinereţii, se maturizează odată cu trecerea anilor şi se cimentează la oamenii în vârstă, când îşi arată adevăratele virtuţi”. Lucru pe care l-a văzut în familia sa şi cea a lui Yvette. Tocmai de acea, la sfârşit de săptămână, se vor întâlni toţi la domeniul Chamont, pentru a sărbătoria ziua iubirii după obiceiul foarte vechi francez, ca sentiment profund, interior, spiritual.

	 Gândurile i-au fost întrerupte de sosirea ospătarilor cu farfuriile pline de delicatese, pregătite şi servite cu mare artă. Doamnele au ştiut ce să comande, iar bărbaţii le-au felicitat.

	 Şi gustul preparatelor i-a încântat pe comeseni, cum era de aşteptat, de altfel.

	- Cred că bucătarul a ghicit gândurile şi gusturile doamnelor noastre, fiindcă serveşte exact preparatele dorite de ele. Felicitări! Sau, mai bine, mulţumim! le-a spus Paul. Voi transmite mulţumiri şi şefului bucătar Eugen.

	- Sunt de acord cu tine, Paul i-a spus Phillip, gustând din vinul alb. Ringul este încă liber. Draga mea, accepti invitaţia mea?

	- Binenţeles, i-a răspuns Yvette, bucuroasă.

	- Şi noi vrem să dansăm, doar este ziua noastră, a spus Mireille, aşteptând ca soţul să-i ţină scaunul pentru a se ridica de la masă.

	Seara a continuat în aceeaşi atmosferă de bună dispoziţie şi, spre finalul festinului, li s-au adus cafeaua şi cognacul.

	- Dragi prieteni, le-a spus Phillip, la sfârşitul lunii aprilie se sărbătoreşte, în Spania, Saint Jordi, sau San Jorge, ziua spiritual a Cataloniei, dar şi o zi a iubirii. Ca proaspăt căsătoriţi, o invit pe iubita mea Yvette, de faţă cu voi, să mergem la Tarragona, unde să sărbătorim această frumoasă zi a provinciei şi a îndrăgostiţilor. Am primit o invitaţie din partea unor prieteni spanioli de a merge în frumosul lor oraş.

	 Yvette şi-a pus palma peste mâna lui, privindul ca o adevărată îndrăgostită. 

	- Mulţumesc, dragul meu. Aş fi fericită să mergem acolo, împreună.

	 Aplauzele uşoare, discrete ale celor de la masă au consfinţit acceptul lui Yvette.

	- Mulţumesc, draga mea. Dacă aveţi timp şi plăcerea de a ne însoţi la Tarragona, vom fi fericiţi să mergem împreună, le-a spus Phillip. Vom rezerva camere la hotel în Tarragona, sau în staţiunea Salou, unde hotărâţi. 

	- Acceptăm cu bucurie, i-a răspuns Mark.

	- Şi noi, l-a completat Paul. 

	- Ce fericită sunt că plecăm toţi, împreună, a spus Beatrice, exprimând, de fapt, părerea tuturor. Sper, a continuat ea, că nu vom participa la aventuri poliţiste în Tarragona. Fiindcă voi aţi participat la astfel de acţiuni în multe din excursiile făcute în străinătate. Parcă le provocaţi.

	- Acele acţiuni, de care vorbeşti, ne-au făcut sejurul mai palpitant. Nu ne-am plictisit niciodată, i-a răspuns Yvette, zâmbind.

	- Vă înţeleg. Noi vom merge, însă, să sărbătorim ziua Cataloniei şi a îndrăgostiţilor, aşa că plec liniştită.

	- Cine poate ştii? Ochii lui Mireille scânteiau, parcă anticipa un sejur palpitant.

	În dimineaţa plecării spre Spania, în casa familiei de Chamont, din cartierul Mont Boron1, era agitaţie mare. Iar această agitaţie era provocată de nimeni altul, decât Brice, foxterrierul stăpân absolut al casei. Văzând bagajele pregătite, iar prietenii săi Phillip şi Yvette gata de plecare, a lătrat scurt, repetat, supărat că el este neglijat. Obişnuit să le fie însoţitor cam în toate deplasările, a sesizat imediat că aceştia urmau să plece fără el. Alerga de la bagaje la Phillip, lătra de două, trei ori, apoi mergea la Yvette şi o certa şi pe ea. Văzând că nu are succes, s-a oprit în faţa menajerei, madame Lisa şi a lătrat de două ori mai încet, alintat, rugând-o să-i pună o vorbă bună. Nici acest gest nu a avut succes, mai mult, cei trei au început să râdă de el. Ca ultim argument în favoarea plecării, a sărit pe neaşteptate în braţele lui Phillip, care l-a prins din instinct, ca pe o minge. În braţele prietenului său uman, Brisucu l-a pupat pe ureche. Era gestul suprem de exprimare a profundei afecţiuni ce le-o purta prietenilor săi. 

	- Brice, vei rămâne aici, cu Madame Lisa. Noi ne vom înapoia repede. Bine?

	Brice l-a privit în ochi, înţelegând mesajul. L-a pupat din nou pe ureche, după care i-a arătat că vrea jos, pe podea. S-a aşezat în faţa lui Madame Lisa, a lătrat scurt, alintat, spunându-i că rămâne cu ea, dar el este şeful.

	- Putem pleca liniştiţi, a oftat Yvette. Şi ea regreta că nu-l puteau lua pe băiatul Brice cu ei. Le va fi dor de el.

	 

	 Voiajul cu avionul a durat mai puţin de o oră şi au aterizat pe aeroportul din Reus. Era un avion de opt locuri, închiriat de la una din firmele de taxiuri aeriene din Nice, care urma să vină după ei atunci când vor trimite comanda. Probabil, vreo trei patru zile, după cum s-au gândit ei. 

	De la aeroport la hotelul Landéros, au mers cu un microbuz, trimis de personalul acestuia. Drumul traversa o câmpie denivelată, cu parcele de teren bine lucrate. „Regiune de oameni gospodari”, se gândea Phillip, privind pe geamul maşinii. Stătea pe latura din dreapta a microbuzului, lângă Yvette şi admira peisajul. Brusc, şoferul microbuzului a frânat, făcându-i pe pasageri să se sprijine, surprinşi, de scaunul din faţă. Prin faţa geamului, două siluete, doi călăreţi pe cai albi, figuri abia conturate la lumina soarelui, s-au îndepărtat peste câmp, după ce au traversat strada prin faţa microbuzului.

	- Vă rog să mă iertaţi, m-au orbit razele soarelui, s-a auzit vocea şoferului, care pusese deja maşina în mişcare.

	Yvette stătea pe locul de la geam şi l-a privit uimită, 

	întrebătoare pe Phillip. Acesta, la fel de uimit, a privit-o pe Yvette, şi-a mutat privirea spre locul unde ar fi trebuit să fie călăreţii, apoi, din nou, a privit-o cu ochii mari, pe Yvette. Nici urmă de călăreţi, au dispărut la fel de repede şi inexplicabil cum au apărut.

	- Am eu viziuni? l-a întrebat ea.

	- Şi eu am viziuni, la fel ca tine.

	 Ceilalţi călători vorbeau, fără să fi remarcat ceva.

	- Poate suntem obosiţi, i-a spus Phillip. Ajungem imediat în staţiune, la hotel şi ne odihnim.

	Salou este o staţiune renumită, situată pe Costa Dorada, la vreo zece kilometri sud de Tarragona. Mica aşezare Salaudis, cunoscută de pe vremea grecilor şi romanilor, a fost asimilată oraşului Tarragona, care-i asigura administrarea. Favorizată de un golf propice acostării corăbilor de mic tonaj, s-a dezvoltat ca punct de legătură cu alte porturi mici de pe coasta vestică a Mediteranei. Prin secolele doisprezece şi treisprezece, portul şi aşezarea erau deseori jefuite, ca şi Tarragona, de piraţii arabi, fapt ce a făcut necesară constituirea unui sistem de apărare. Acesta era furnizat de armata provinciei Tarragona. Dar şi în Salou a fost ridicat, în secolul al doisprezecelea, un mic fort cu turn de apărare, pe ruinele turnului roman.

	În zilele noastre, Salou a devenit o frumoasă staţiune turistică, unde, parcul acvatic şi festivalurile organizate tot timpul anului, asigură posibilităţi de distracţie pentru turiştii de toate vârstele. 

	Erau doar câteva cuvinte de prezentare, pe care ghidul hotelului le-a spus în microbuz, pe timpul transportului spre staţiune.

	- Într-adevăr, frumoasă staţiune, a remarcat Mireille, când au oprit în faţa hotelului. Şi hotelul, arată splendid.

	Hotelul Landéros, situat aproape de centrul staţiunii, nu departe de vechiul turn de apărare, era o construcţie cu cinci etaje, ridicată în anii ’80, când a reînceput perioada de expansiune a turismului în zonă. A fost gândit şi ridicat ca hotel de lux, fiind primul cu dotări ce depăşeau confortul cerut de nomenclator pentru hotelurile de cinci stele.

	Modernizat permanent, cu dotări de ultimă generaţie, atrăgea turiştii care ştiau să aprecieze confortul, modernul şi liniştea. Accesul limitat, piscina exterioară ascunsă privirii curioşilor şi gardul opac asigurau intimitatea turiştilor.

	Coborând din maşină, turiştii francezi au intrat pe poartă în mica şi frumoasa grădină, plină de flori, iar de pe o alee din marmură pisată, au intrat în holul mare al hotelului. De acolo, au fost conduşi în salon, unde urma să li se servească băuturi răcoritoare, în aşteptarea bagajelor, transportate direct în apartamentele rezervate pentru ei.

	La intrarea în salon, spre surpriza plăcută a lui Phillip, îi aşteptau domnul şi doamna de Landéros, prietenii săi.

	- Rodrigo, Isabel, i-a salutat Phillip. Mă bucur că vă văd şi vă mulţumesc pentru invitaţie. 

	- Bine aţi venit doamnelor, domnilor, i-a salutat domnul Rodrigo de Landéros.

	- Permiteţi-mi să fac prezentările. Phillip s-a întors spre noii veniţi: domnul şi doamna de Landéros, amabilele noastre gazde, prietenii noştri dragi.

	Apoi, i-a prezentat pe prietenii lor din Nice, fiecare în parte.

	- Isabel, sunt fericită să te revăd şi să constat că arăţi din ce în ce mai bine, i-a spus Yvette, îmbrăţişând-o.

	Rodrigo, de înălţime medie, poate ceva mai scund, bine făcut, avea cam traizeci de ani. Brunet, cu faţa prelungă, ochii căprui, nas acvilin, avea o figură atrăgătoare. Soţia sa, Isabel, ceva mai scundă decât el, suplă, avea vreo douăzeci şi cinci de ani. Brunetă, cu ochii negri, faţa ovală, era deosebit de frumoasă.

	- Ne bucură şi ne onorează vizita dumneavoastră. Bagajele au fost duse în apartamente. Sperăm să vă placă, sunt toate cu vederea spre mare, la etajul de mijloc. După ce vă acomodaţi, sunteţi aşteptaţi în salon pentru o gustare şi pentru a ne stabili programul sejurului. Aveţi la dispoziţie, în permanenţă, un majordom, care vă deserveşte şi vă asigură confortul.

	- Suntem musafiri privilegiaţi? l-a întrebat, glumind, Phillip.

	- Dacă prietenia este un privilegiu, da. Dar şi noi suntem privilegiaţi să vă avem aici, i-a răspuns Rodrigo. Toţi musafirii noştri cazaţi în apartamente, au majordomi la dispoziţie. Este o regulă a casei.

	- Mulţumim, Rodrigo. Mergem în apartament, ne vedem mai târziu?

	- Binenţeles. Vă aşteptăm.

	- Nu se dezminte ospitalitatea spaniolă, a remarcat Paul, cu satisfacţie.

	Într-o oră, musafirii din hotelul Landeros erau într-un alt salon, pentru o gustare cu specific catalonez. În timp ce mâncau câte o tapas, asortat cu un spumant Cavas,segñor Rodrigo de Landéros le-a dat câteva explicaţii despre sărbătoarea San Jordi şi programul propus de el pentru zilele următoare.

	- San Jordi, pentru noi San Jorge, este sărbătoarea provinciei Catalonia. Dar şi o sărbătoare a iubirii. Veţi vedea de ce. Domnelor, domnilor, în ţinuturile noastre veţi auzi o mulţime de legende. Unele din ele, au la bază fapte adevărate, istorice, altele izvorâte din înţelepciunea populară. Ca cea despre San Jorge. Se spune că o mică prinţesă din ţinutul Capadochia, care trăia în perioada de început a regatului, a fost răpită de un dragon. Mica prinţesă, răpită de pe domeniul regal, a fost dusă la castelul dragonului, ascuns în peşterile muntoase, unde acesta a ţinut-o destul de mult timp. Deşi au încercat să o găsească, supuşii regelui nu au putut ajunge la dragon, aşa că au apelat la ajutorul tânărului Jorge. La rugăminţile părinţilor acesteia şi a slujitorilor lor, Jorge, luptător curajos şi puternic, a acceptat să plece în munţi pentru a o salva din mâinile dragonului. În lupta ce a urmat, dragonul a fost învins, ucis de sabia viteazului Jorge. Din sângele dragonului, căzut pe pământ, a crescut un trandafir roşu, care i-a fost dăruit frumoasei prinţese. Astfel Jorge a transformat, prin fapta sa, răutatea dragonului în frumuseţea florilor, în iubire. Răul în bine. Mai târziu, pentru faptele creştineşti săvârşite în timpul vieţii, Jorge a fost sanctificat.

	- Şi povestea este foarte frumoasă, a spus Beatrice. Şi cu final fericit.

	- Da, foarte frumoasă această legendă. Inspiraţi de legendă, oamenii locului au declarat ziua de douăzeci şi trei aprilie, ziua de astăzi, ca zi spiritual a Cataloniei. Prin simbolul frumosului şi a iubirii, putem spune că este şi o zi a iubirii. Şi a îndrăgostiţilor. Toţi bărbaţii, tineri şi mai puţin tineri, oferă în această zi câte o floare, un trandafir roşu doamnelor lor. Şi tuturor doamnelor pe care le cunosc. Iar acestea dăruiesc bărbaţilor câte o carte.

	- De unde vine acest obicei, de a dărui o carte, l-a întrebat Mireille.

	- În ziua de douăzeci şi trei aprilie s-au stins din viaţă doi titani ai literaturii universale, Cervantes şi Shakespeare. Pentru a-i cinsti, spaniolii şi nu numai, consideră această zi ca o zi a cărţii. Noi spunem că o carte este mai mult decât o lume. Ca şi floarea, cartea ne luminează viaţa.

	- Foarte interesantă povestea ta, prietene Rodrigo. Ce ne propui să facem în continuare?

	- Veţi vizita astăzi întreaga staţiune Salou sau, mai bine spus, ceea ce credem că este mai important. Centrul staţiunii, florăriile şi standurile de cărţi, fiindcă, sunt sigur, veţi face cadouri. Un ghid şi microbuzul vă stau la dispoziţie. Seara, după un tur de noapte al staţiunii, ne vom întâlni la balul organizat în saloanele hotelului. Zilele următoare, veţi vizita dealurile din nord şi cramele, precum şi obiectivele cele mai importante din Tarragona, Tortosa şi valea Ebre. Aici aveţi programul propus de noi, dar care poate fi modificat în orice moment. Dumneavoastră decideţi.

	Uşa salonului s-a deschis şi doi majordomi au intrat, unul ducând pe tavă mai multe flori de trandafir roşu şi celălalt, mai multe cărţi.

	- Doamnelor, le-a spus primul majordom, din partea hotelului şi a Sfântului Jordi, primiţi, vă rugăm, câte un trandafir roşu, semn al respectului nostru pentru dumneavoastră.

	- Domnilor, le-a spus cel de-al doilea majordom, primiţi, vă rugăm, câte o carte care să vă aducă o rază de lumină în această zi frumoasă. Este un dar din partea doamnelor.

	Emoţionaţi, musafirii francezi s-au ridicat în picioare şi au mulţumit gazdelor prin aplauze.

	- Vă mulţumim, le-a răspuns domnul Rodrigo, darurile vor fi duse în apartamente. Când doriţi, peteţi pleca prin staţiune. Ghidul vă aşteaptă.

	- Impresionant, a şoptit Yvette. Penrtru seara acesta trebuie să le pregătim şi noi daruri.

	Vremea era caldă şi frumoasă, însorită, ca de început de vară. Îmbrăcaţi uşor, dar eleganţi, domnii cu pantaloni deschişi la culoare şi sacouri sport, iar doamnele în fuste şi taior, s-au oprit în faţa hotelului, pentru a hotărî unde să meargă.

	- Doamnelor, domnilor, vă propun să merge pe jos la statuia Speranţei. Este, de fapt un ansamblu statuar, situate în apropierea hotelului, pe locul unde a fost vechiul fort de apărare, le-a spus ghida, Cecilia Mendez, o tânără de vreo douăzeci şi cinci de ani. De statură medie, brunetă, cu tenul închis, avea o dicţie de profesionistă. 

	- De acord, ce spuneţi? a întrebat Yvette.

	- Desigur, dacă ne recomandă astfel domnişoara.

	Pe strada largă, foarte curată, erau câteva zeci de turişti. Staţiunea arăta splendid, curată, pavoazată pentru sărbătoarea de primăvară. Peste tot, palmieri şi flori, multe, multicolore. Hotelurile renovate, proapăt zugrăvite la exterior, arătau ca noi, iar îmbinarea stilurilor arhitecturale ale acestora încânta ochiul. „Este încă perioadă de extrasezon, puţini turişti, dar păstrează aspectul de lux şi linişte. Iar turiştii, foarte bine îmbrăcaţi, confirmau spiritul exclusivit, elegant, rafinat al staţiunii din această perioadă. Elegant, liniştit şi odihnitor. Exact ceea ce-şi doreşte omul aflat în vacanţă.” Erau cuvintele pe care Yvette i le-a şoptit lui Phillip, până a ajunge la statuie.

	La nici două sute de metri de hotel, au văzut grupul statuar şi s-au oprit în faţa lui. Grupul înfăţişa doi tineri, îmbăcaţi cu haine din epoca medievală. O tânără femeie primea cu mâna stângă un trandafir de la un tânăr. Mâna dreaptă o ţinea pe faţa lui, parcă voia să-l mângâie. Acesta stătea în faţa ei, cu genunghiul drept pe pământ, mâna stângă sprijinită pe sabia ţinută vertical, cu vârful în jos, iar capul ridicat, privind spre iubita lui. În spatele lor, erau doi cai ce aveau capul unul spre celălalt, ca şi cum se priveau. 

	Întreg grupul statuar exprima un sentiment linişte şi de iubire.

	- Aici se deschid festivităţile zilei de San Jorge, le-a spus ghida. Femeia este Melissa, iar iubitul ei, Lopéz. Se spune că reprezintă momentul căsătoriei lor dar, cum este deja consacrat, reprezintă iubirea eternă. Caii, sunt companionii şi protectorii lor şi reprezintă iubirea universală. Dincolo de oameni şi animale, este cea care se apropie de iubirea divină.

	- Ce realizare uimitoare, a spus Beatrice, fără să-şi ia ochii de la cei doi tineri. Parcă sunt vii, iar ochii lor reflectă lumina iubirii. Şi caii, se privesc precum doi îndrăgostiţi. Uimitor!

	- Aţi remarcat bine, cei doi cai îşi fac declaraţii de dragoste. Sunt Mia, fetiţa lui Melissa şi Ebo, băiatul lui Lopéz, caii lor iubiţi. Se spun multe poveşti despre dragostea şi aventurile cavalereşti ale celor doi tineri, poveşti care, se pare, au la bază unele fapte şi întâmplări adevărate. Dacă atingi una din statui, femeia sau bărbatul şi-ţi spui dorinţa, ai noroc în dragoste. Dorinţa ţi se va îndeplini.

	- Chiar are efect?

	- Da, doamnă, i-a răspuns ghida lui Mireille. Eu, una, vă pot confirma. Şi alte câteva persoane pe care le cunosc, pot confirma acest lucru.

	- Atunci, să ne spunem şi noi dorinţele, a spus Mireille punând mâna pe capul statuii ce o reprezenta pe Melissa. Beatrice şi Yvette au urmat-o, deşi zâmbeau neîncrezătoare.

	- Aveţi încredere în Melissa, doamnelor. I-a ajutat pe toţi când a fost în viaţă, dar şi după aceea.

	- Ce vreţi să spuneţi?

	- Cunoscuta legendă a eroilor-fantome din Tarragona se referă tocmai la ei, la Melissa şi Lopéz

	- Am auzit, sau am citit despre această legendă, dar numai ca referinţă. Nu o cunosc, a spus Phillip. Pot afla mai multe lucruri despre legenda celor doi tineri?

	- Sunt mai multe variante, domnule, i-a răspuns ghida. Domnul de Landéros vă poate spune mai multe amănunte, cred. Şi eu ştiu una din variante, pe care o pot relata zilele acestea.

	- Dar cărţi despre legenda acestor tineri, putem găsi?

	- Nu ştiu. Eu nu am găsit nimic scris. Poate în vechi documente, medievale.

	- Foarte interesant. Devin tot mai interesat de această poveste. 

	- Şi eu, i s-a alăturat Yvette. Avem timp să ne interesăm, nu? Doar suntem în ţinutul legendei.

	- Bine, dacă sunteţi de accord, continuăm vizita noastră prin staţiune. Avem atâtea lucruri interesante de văzut.

	Obosiţi, dar mulţumiţi de cele văzute şi auzite în acea zi, s-au înapoiat la hotel aproape de ora opt seara. Doamnele, mai ales, erau încântate de programul acelei zile, de cumpărăturile făcute şi de dovezile de afecţiune pe care le-au primit de la soţii lor.

	- Aş cere prea mult dacă aş vrea ca în fiecare zi să fie Saint Jordi, nu? a spus Beatrice, pe un ton serios. Apoi, toate trei au izbucnit în râs. 

	- Ne pregătim pentru bal? La ce oră ne întâlnim?

	- Eu, într-o oră, pot fi gata pentru bal, i-a răspuns Mireille. Dar domnii?

	 Domnii erau undeva, mai în spate, pe hol, discutând între ei.

	- Hotărâm noi, i-a spus Yvette. La ora zece, plecăm din apartamente.

	- Foarte bine.

	 

	Sala în care a fost organizat balul era mare, cam pentru două sute de persoane dar, la ora când au sosit musafirii francezi, nu erau mai mult de cincizeci de perechi, cam o sută de persoane. Toţi turişti, cazaţi în hotel, după cum spunea doamna Isabel de Landéros. Îmbrăcaţi elegant, doamnele cu rochii lungi, de seară, iar bărbaţii cu smoching, onorau cum se cuvine o astfel de sărbătoare, a locuitorilor cataloni. Preluaţi de la intrarea în salon, au fost conduşi la una din mesele mari, rotunde, aflată în mijlocul salonului, unde erau aşteptaţi de Rodrigo şi Dona Isabel de Landéros, cum le spunea Phillip, protocolar.

	Domnii, cu gesturi elegante, i-au dăruit câte un trandafir roşu doamnei Isabel de Landéros, iar doamnele, câte o carte domnului Rodrigo.

	- Suntem toţi îndrăgostiţi de familia dumneavoastră, le-a spus Beatrice şi încercăm să respectăm obiceiul localui, pentru a ne exprima aceste sentimente.

	- Mulţumim, sunteţi toţi foarte drăguţi. Mă bucur că aţi devenit prietenii noştri. Este o mare bucurie să fii înconjurat de astfel de oameni, ca voi.

	- Şi noi ne bucurăm că v-am cunoscut, Isabel. Cred că şi turiştii se bucură că sunteţi aşa amabili, de aceea vin atât de mulţi la hotel.

	Turiştii, veniţi din zeci de ţări, s-au adaptat imediat la programul şi meniul balului, organizat în stilul spaniol. Programul variat, cu muzică de diferite genuri, cu dansuri specifice provinciei, susţinute de trupe profesioniste, dar şi dansul pentru cei de la mese, i-a încântat pe toţi. Iar meniu, caracteristic Cataloniei, a fost apreciat prin aplauze, în prezenţa bucătarului şef al hotelului.

	Profitând de o pauză, Phillip nu s-a putut abţine să nu-l întrebe pe amicul său Rodrigo, despre legenda fantomelor din Tarragona.

	- Aţi fost la Melissa şi Lopéz, a ghicit acesta sursa curiozităţii prietenului său.

	- Da, am fost şi am rămas impresionaţi de povestea celor doi eroi îndrăgostiţi. 

	- Te-ai exprimat bine: eroi îndrăgostiţi. Sunt de două ori eroi. Eroii istoriei medievale catalane, spaniole şi eroii dragostei veşnice, adevărate. Eroi nemuritori, ca şi faptele şi sentimentele lor. De aceea au devenit adevărate legende.

	- Tocmai legenda lor aş vrea să o cunosc. Sunt cărţi despre aceşti eroii?

	- Nu. Este o legendă populară, transmisă pe cale verbală, din generaţie în generaţie, mai ales în ţinuturile rurale.

	- Dar are un sâmbure de adevăr?

	- Binenţeles. Legenda lor se bazează pe multe fapte reale, petrecute în secolul al doisprezecelea. Unele fapte şi evenimente sunt atestate istoric. Dar, ca orice legendă, are, probabil şi elemente din imaginaţia populară.

	- Dacă îmi relatezi această legendă, îmi voi face un program pentru a vizita locurile unde au trăit aceşti eroi catalani.

	- Cu drag. Vei avea la dispoziţe maşina şi ghid care să te îndrume spre locurile unde au trăit şi au luptat cei doi tineri.

	- Spune-mi, ei au trăit, au existat în realitate, nu-i aşa?

	- Da, toţi cei care cunosc legenda lor susţin acest lucru. Sunt şi câteva referiri scrise la perioada când au trăit.

	- Dar, au urmaşi? Se cunosc descendenţii lor?

	- Probabil că există descendenţi, dar, după câte ştiu eu, nimeni nu i-a căutat. Este o muncă laborioasă să faci acest lucru, adevărată cercetare istorică.

	- Mă ajuţi?

	- La ce anume? Doar nu vrei tu să le cauţi descendenţii? Nu cunoşti dialectul şi nici locurile unde ar putea fi documente referitoare la ei. 

	- Am un motiv întemeiat.

	Rodrigo l-a privit intrigat pe Phillip. Acesta l-a privit şi el pe Rodrigo, întrebător, apoi şi-a mutat privirea spre paharul cu vin Rioja, pe care-l ţinea în mână. Privea vinul gânditor, tăcut. Căuta vre-un răspuns în băutura aleasă, ca un sânge al pământului? Băutură veche, produsă de localnicii iberici de sute de ani.

	- I-am văzut, Rodrigo. Am văzut fantomele din Tarragona când am venit spre hotel. Cred că voiau să ne atragă atenţia mie şi lui Yvette. Povestea lor trebuie spusă, Rodrigo, pentru a fi cunoscută de toţi urmaşii vechilor spanioli. Şi de îndrăgostiţi, pentru a cunoaşte povestea dragostei lor, a speranţei şi eroismului acestora. Ei ne aduc în actualitate vechile valori spaniole, cele ale los caballeros hidalgos. Valorile familiei şi ale iubirii, care stau la baza societăţii. Cele ale bunei educaţii, bazate pe Bine şi Frumos, pe tradiţii transmise din generaţie în generaţie, tradiţiile celor născuţi şi crescuţi, de-a lungul vremii pe aceste pământuri iberice binecuvântate. Educaţia bună, care se capătă şi se dezvoltă în familia ce are o lungă tradiţie în aceste locuri. Şi, tocmai asta este tradiţia, permanenţa şi continuitatea oamenilor în toate ţinuturile spaniole, după obiceiurile şi legile lor, moştenite, nu împrumutate. Acest lucru este adevărat în orice loc din lume, inclusiv la noi, în Provence. Se cheamă legea locului, oricare ar fi el. Dar ştii aceste lucruri, doar şi familia ta trăieşte de secole în aceste ţinuturi.

	- Sigur că le ştiu. Dar vezi tu, preocupat de multe alte lucruri, nu le-am avut în vedere prea des, aşa, ca tine. Ai dreptate, legenda strămoşilor noştri spanioli trebuie spusă. Şi, să ştii, noi, spaniolii, ne respectăm şi cinstim vechile obiceiuri şi tradiţiile, istoria noastră eroică. 

	- Toţi au remarcat acest lucru şi sunteţi un exemplu de urmat. Văd doar câte festivaluri bazate pe tradiţii istorice sunt organizate în Spania, în fiecare localitate, mare sau mică. Şi acestea atrag milioane de turişti, care au ce învăţa de la voi.

	- Scuzaţi-mă. Dragul meu, începe dansul, i-a întrerupt Yvette. Ceilalţi sunt deja pe ringul de dans. Din spatele ei, Isabel i-a privit pe domni cu o figură alintată, mustrătoare.

	- Voi să ne iertaţi, i-a răspuns Phillip. A fost vina mea. Ce spui, Rodrigo, mergem?

	- Bineţeles. Sper că vom fi iertaţi. Tema ta, incitantă, m-a făcut să uit unde suntem. Din nou, iertare, doamnelor. Apoi, încet, şoptit, către Phillip:- dimineaţă, la micul dejun, refacem programul vizitei.

	- Mulţumesc.

	A doua zi, micul dejun a fost servit ceva mai târziu, lăsând timp musafirilor din hotel să se refacă după acea noapte a Cataloniei şi a îndrăgostiţilor. Era un mic dejun variat, cu meniu specific spaniol, aşa cum au cerut musafirii încă din prima zi a sejurului lor. Erau pregătite după reţetele tradiţionale, la alegere, mai multe feluri de mâncare: tostada-pan con aceite, churros, bucăţi apetisante de jamon iberico, chocolate con churos şi alte câteva, cu specific aragonez şi din ţinuturile sudice. Erau şi mai multe feluri de cafea, mărci renumite, preparate la filtru sau expreso, inclusiv café con leche.

	- Cât timp bem cafea, le-a spus Rodrigo, vă voi povesti legenda fantomelor din Tarragona, aşa cum o ştiu eu. După aceea, veţi hotărâ ce faceţi astăzi şi unde veţi merge. De acord?

	- Abia aştept să aud această poveste, i-a spus Beatrice, pregătită să-l asculte.

	- Şi eu. Yvette a sorbit din cafea, mulţumită de gustul acesteia, pregătită şi ea să asculte povestea eroilor-fantome.

	- Povestea fantomelor începe cu multe secole în urmă, a început Rodrigo să vorbească. Avea o voce plăcută, de bariton, iar acum a folosit un ton de povestitor. Era un adevărat actor. 

	Deci, pe la începutul secolului al doisprezecelea, când provincia Catalonia abia era menţionată în documentele vremii, ca ţinut autonom, familiile seniorilor erau în plin război cu maurii, de Reconquista a teritoriilor iberice. Dar viaţa lor nu se rezuma numai la război şi lupte, trăiau aşa cum trăia orice familie normală. Se îndrăgosteau, se căsătoreau, făceau copii şi, când le venea timpul, sfârşeau cu viaţa pământeană. Într-una din acele familii de nobili spanioli, s-a născut o fetiţă, căreia i-au pus numele de Melissa. În acelaşi an, la castelul bunicilor lui Melissa, s-a născut şi un băiat, Lopéz, copilul unei slujnice a acelei familii.

	Povestea se anunţa a fi captivantă şi, doamnele mai ales, s-au aşezat comod pe scaune, sprijinite de spătarele înalte. Au uitat de cafea, iar pe măsură ce ascultau descrierea evenimentelor, oftau şi ochii li s-au umplut de lacrimi. Retrăiau acele evenimente tragice, erau alături de membrii familiei greu încercate, aşa cum era descrisă de povestitor.

	Don Rodrigo, povestitorul talentat, a încheiat expunerea după cincispreze, douăzeci de minute.

	- Cam asta este, pe scurt, legenda eroilor noştri tarragonezi. Sper că v-a plăcut.

	- M-a impresionat până la lacrimi, i-a răspuns Yvette.

	- Pe mine mă impresionează de fiecare dată când o ascult, a completat-o Isabel. Retrăiesc povestea lor, a Melissei şi a lui Lopéz. Dar, doamnele mele, domnilor, povestea nu se opreşte la ceea ce v-a descris Rodrigo, a continuat Isabel, pe un ton care le-a sporit interesul şi curiozitatea. Da, povestea continuă.

	- Are dreptate Isabel, a susţinut-o Rodrigo. De-a lungul timpului, chiar şi în zilele noastre, au fost descrise diverse apariţii ale celor două fantome, uneori şi ale însoţitorilor acestora. Da, nu mă priviţia aşa. Se vorbeşte că atunci când s-au făcut nedreptăţi, sau cu ocazia unor evenimente importante din istoria noastră, fantomele au apărut şi au făcut dreptate celor nedreptăţiţi. Chiar şi pe timpul îmbarcării armatei regelui Aragonului, James I, în anul 1229, care pornea să cucerească Insulele Baleare, fantomele din Tarragona l-au apărat împotriva unui atentat pus la cale împotriva lui, chiar pe timpul îmbarcării. Au apărut de nenumărate ori pentru a lupta împotriva piraţilor, în secolul al paisprezecelea şi în secolele următoare.

	- Nu pot să cred, a spus Mireille, cu un aer neâncrezător, chiar speriată. Cum să apară fantome? Şi să lupte? Imposibil.

	- Şi nu numai atât, a continuat Rodrigo. În această iarnă, s-a petrecut un incident incredibil. A fost o furtună pe mare, venită dinspre larg, care a surprins majoritatea vaselor şi bărcilor din Tarragona, ieşite la pescuit. Patru pescari, din una dintre bărcile aflate în primejdie au susţinut, chiar au jurat, că au fost salvaţi de fantomele Melissa şi Lopéz. Atunci când barca le-a fost răsturnată de valuri şi i-a înghiţit marea, ultimul lor gând a fost la Domnul, cerând ajutor. Tot ce ştiu ei, după cum au povestit, este că două fantome, doi îngeri strălucitori s-au apropiat de ei, în apa mării. Şi-au pierdut cunoştinţa şi s-au trezit, după aceea, pe malul pietros, întinşi unul lângă celălalt. Fantomele, după spusele lor, semănau cu Melissa şi Lopéz, aşa cum apar reprezentaţi în grupul statuar. Nu este singura întâmplare a căror eroi sunt fantomele noastre. Zeci de alte întâmplări sunt povestite de oamenii locului.

	- Extraordinar! a exclamat Paul. Pare neverosimil.

	- Da, este emoţionant, a spus şi Phillip. Este o parte din istoria provinciei, de ieri şi de azi. Mă gândesc la o descriere mai detaliată a faptelor şi evenimentelor vremii, ca să înţelegem ceea ce s-a petrecut şi să găsim o explicaţie a întâmplărilor din zilele noastre. De ce nu cercetezi tu documentele din epocă, Rodrigo şi nu realizezi acea descriere, cât mai reală şi amănunţită? Este o poveste de dragoste extraordinară, dar şi de eroism. Este parte din istoria Spaniei, a Cataloniei.

	- Aş putea încerca, Phillip, dar nu am înclinaţie pentru scris. 

	- Bine, dar povesteşti foarte frumos, mai ales că franceza nu este limba ta natală.

	- Ştiu ce spun. Dar putem face altceva. Eu adun documentele şi descrieile de la localnici, iar tu relatezi povestea în scris. Doar ţi-am citit cărţile, eşti foarte talentat.

	- Te-ai gândit bine, Rodrigo. Voiam să vă propun eu acest lucra, a intervenit Mark. 

	- Tot suntem în vacanţă şi vrem să vedem aceste locuri frumoase. De ce nu mergem în locurile unde au trăit Melissa şi Lopéz? a întrebat Yvette. Ar fi interesant să vedem acele locuri unde s-au petrecut evenimentele despre care ne-ai povestit. Nu credeţi?

	- Ba da. Mi-ar place să văd locuri a căror istorie o cunosc. Chiar şi numai parţial, cu atât mai mult acele locuri unde au trăit Melissa şi Lopéz, de care mă simt, deja legată. Beatrice era emoţionată şi emoţia s-a simţit în cuvintele ei, influenţându-i pe toţi.

	- Bine, a consimţit Rodrigo. Veţi merge, pentru început, să vizitaţi staţiunile de pe Costa Dorada. Iar mâine, mergeţi la Tarragona. Ghidul vă va da toate amănuntele pe care le cunoştem noi, locuitorii ţinutului. De acord?

	- Binenţeles, asta am şi vrut.

	- Zilele următoare, veţi vizita castelul La Suda, din Tortosa şi împrejurimile frumosului oraş de pe Ebre.

	- Excelent, s-a bucurat Paul. 

	- În acest timp, eu voi căuta documente vechi, pe care le vom traduce în franceză. Până la sfârşitul sejurului vostru la Salou, vei avea materialele documentare pentru primele capitole ale cărţii. Vei cunoşte începutul povestirii care a stat la baza legendei.

	- Mulţumesc, Rodrigo. 

	 Phillip era impresionat de angajarea prietenului său, în privinţa legendei fantomelor de aici, din Salou şi Tarragona. Abia aştepta să afle şi el întâmplările care au marcat viaţa dramatică a eroilor Melissa şi Lopéz. 


Capitolul 2. Domeniul Vetéro

	Primăvara anului 1129, Provincia Tarragona

	Domeniul Castillo Vetéro se întindea pe panta estică a Montanyes de Prades, pantă domoală, acoperită pe alocuri cu pădure deasă, plină de vânat. Suprafeţe de teren pietros, sterp, alternau cu poieni acoperite cu iarbă viguroasă, grasă, bună pentru animalele din turmele seniorului. Suprafeţele bune pentru agricultură erau şi ele, destul de mari, astfel că verdele crud al orzului şi ovăzului, crescut destul de bine, încânta nu numai ochii stăpânului domeniului, ci şi pe cei ai călătorilor. Dar, mândria seniorului erau plantaţile cu măslini, întinse pe sute de stânjeni. După cum spunea el însuşi, dar şi mulţi din vecinii săi, de pe plantaţile sale se culegeau cele mai bune măsline şi, apoi, se obţinea cel mai mai bun ulei, căutat şi de nobilii din Barcelona.

	Pornind de la castelul seniorului, ridicat pe coama dealului de pe una din pantele line ale muntelui, drumul, acoperit cu piatră spartă, cobora în serpentine aproape o leghe, apoi în linie dreaptă, până într-o vale largă. De acolo, urma firul râului spre sud-est şi urca lin, din nou peste deal, până în mica aşezare Reus. Aşezarea fusese înfiinţată, după cum spuneau seniorii locului, încă din vremea de dinainte de naşterea lui Isus, de către romani, chiar la intersecţie de drumuri principale. Domeniul Vetéro nu aparţinea de Reus şi, ca orice feudă, îşi păstra autonomia.Avea doar câteva suprafeţe de teren arabil, ce aparţineau de vechea aşezare Reus. 

	Până a ajunge în vale, drumul era mărginit, o bună distanţă, de pădure, apoi de poienile cu pantă lină, peste care se vedeau, în depărtare, vârfurile muntoase, împădurite. Chiar dacă te-ai fi grăbit, nu puteai trece fără să observi frumuseţea aparte a locurilor, liniştea atotstăpânitoare, completate cu mirosul inconfundabil al pădurii. Florile multicolore care acopereau poienile, întinse de la marginea drumului spre vale, arătau ca nişte locuri din paradis, aşa cum mulţi oameni îşi imaginau că ar arăta locul divin.

	 Stăpânii domeniului Vetéro, dar şi a unor suprafeţe din Reus, erau Don Rodrigo şi Dona Isolda, soţia sa. Tatăl lui Don Rodrigo, nobil, caballero hidalgo, a primt domeniul ca donaţie de la Don Ramon Berenguer II, conte de Barcelona, comitele provinciei şi al ţinuturilor denumite Catalonis.

	Donaţia fusese făcută de conte ca mulţumire pentru vitejia lui Don José Rodrigo şi a soldaţilor săi în luptele duse împotriva cuceritorilor mauri. Acele lupte au avut ca rezultat recuperarea unei părţi a teritorilor din sudul provinciei Catalonis, spre mulţumirea contelui. Don José Rodrigo a acceptat donaţia şi a promis că va participa activ la apărarea graniţei de sud a provinciei, graniţă ce era la numai cincispreze leghe de domeniul său. După moartea eroică a tatălui, Don Rodrigo fiul a continuat să stăpânească şi să conducă domeniul.

	De aproape jumătate de an, la castel mai locuiau şi fiul seniorului, Don Eduardo de Vetéro, împreună cu logodnica sa, Dona Silvia de Gadára. Cu ceva timp în urmă, Don Eduardo a luptat în regatul Aragón, ca trimis al contelui de Barcelona.

	În cei câţiva ani de când stăpânea domeniul Vetéro, Don Rodrigo a reuşit să populeze cele trei aşezări de pe domeniu, Vetéro, Reus şi Salbria, aducând ţărani din nordul Peninsului Iberice. A readus, cu bune promisiuni şi o parte din locuitorii care se refugiaseră din zonă de frica maurilor. Prin repopularea domeniului şi plătind bine lucrătorii, pe unii chiar împroprietărindu-i, seniorul a reuşit să dezvolte domeniul şi să aducă bunăstare tuturor locuitorilor. Exemplul seniorului a fost urmat şi de alţi nobili locali, astfel că în întreaga zonă au început să se vadă semnele bunăstării. 

	Cu toate pericolele ce existau datorită unor incursiuni făcute de maurii din sud, comercianţii au început şi ei să circule pe drumurile regiunii, aducând mărfuri din nord, din Provence şi ducând spre acele zone produse agricole din provincia Tarragona. Astfel că s-au reparat multe din drumurile provinciei, viaţa localnicilor desfăşurându-se aproape normal, chiar dacă toţi erau pregătiţi, în orice

	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	Primăvara anului 1130, Provincia Tarragona

	
	
	
	
	
	
	
	
	
	
	
	
	
	
	
	Toamna anului 1134, Provincia Tarragona

